

**ΔΗΜΟΣ ΑΡΤΑΙΩΝ**

**ΓΡΑΦΕΙΟ ΤΥΠΟΥ ΕΠΙΚΟΙΝΩΝΙΑΣ & ΔΗΜ. ΣΧΕΣΕΩΝ**

Περιφερειακή οδός & Αυξεντίου, Άρτα 47132  
Τηλ. 26813 62211   
press@arta.gr

**Άρτα 27 -2-2025**

**ΔΕΛΤΙΟ ΤΥΠΟΥ**

**Καθαρά Δευτέρα στην Κορωνησία**

**Δωρεάν δρομολόγια με λεωφορεία του αστικού ΚΤΕΛ**

Ο Δήμος Αρταίων ενημερώνει τους δημότες για τα δρομολόγια που θα γίνονται την ημέρα της Καθαράς Δευτέρας, 3 Μαρτίου 2025, προς και από την Κορωνησία όπου θα εορταστούν τα παραδοσιακά Κούλουμα. Τα λεωφορεία του Αστικού ΚΤΕΛ Άρτας θα διατεθούν ΔΩΡΕΑΝ από το Δήμο και θα μεταφέρουν τους επισκέπτες στο γραφικό χωριό του Αμβρακικού, όπου θα διασκεδάσουν και θα απολαύσουν την ατμόσφαιρα της γιορτής.

**Δρομολόγια**

Από την αφετηρία του Αστικού ΚΤΕΛ, στην περιοχή Σκοπευτηρίου στο ύψος του s/m «Σκλαβενίτης», στις 9:30, 10:00 και 11:30 π.μ. και με προορισμό την Κορωνησία, τα λεωφορεία θα περνούν από τις προκαθορισμένες στάσεις, (Αφετηρία – υπεραστικό ΚΤΕΛ- Άγιος Μάρκος – Λαϊκή – πλατεία Κιλκίς – παλιό νοσοκομείο – πυροσβεστική – γέφυρα), έτσι ώστε οι επιβάτες να μην ταλαιπωρηθούν με περιττές μετακινήσεις. Τα λεωφορεία θα παραμείνουν στο χώρο του εορτασμού και στις 13:30 θα ξεκινήσει η αναχώρηση για την Άρτα.

Πρόκειται για μια προσφορά από το Δήμο Αρταίων και το Αστικό ΚΤΕΛ Άρτας. Είναι μια ξεχωριστή κίνηση που θα προσφέρει στους δημότες την ευκαιρία να βρεθούν στη γιορτή των Κούλουμων. Κατά τη διάρκεια της εκδήλωσης, οι επισκέπτες θα έχουν την ευκαιρία να γευτούν δωρεάν παραδοσιακές σαρακοστιανές λιχουδιές, λαγάνες, ελιές, χαλβά, φασολάδα, ΠΡΟΣΦΟΡΑ του Δήμου, να διασκεδάσουν και να χορέψουν με ζωντανή παραδοσιακή ορχήστρα και να απολαύσουν την ομορφιά του τοπίου.

Ο Δήμος Αρταίων ευχαριστεί το Αστικό ΚΤΕΛ Άρτας και τον πρόεδρό του κ. Κωνσταντίνο Σακκά για την ευγενική προσφορά και την άψογη συνεργασία προς όφελος των πολιτών.